PTT โยนบิ๊กล็อตหุ้น SPRC หมดหน้าตัก! ฟาดกำไรไม่ต่ำกว่า 1.6 พันลบ.
PTT โยนบิ๊กล็อตหุ้น SPRC หมดหน้าตัก! โดยเป็นการขายผ่านตลาดหลักทรัพย์ฯ 234.56 ล้านหุ้น คิดเป็น 5.41% ของจำนวนหุ้นทั้งหมด ในราคาเฉลี่ย 15.8 บ./หุ้น มูลค่า 3.71 พันลบ. ฟาดกำไรไม่ต่ำกว่า 1.6 พันลบ. จากราคาขั้นต่ำต้นทุนที่ 9 บ.
25 ม.ค. 2561

ผู้สื่อข่าวรายงานว่า วันนี้ (16 พ.ย.) มีรายการสรุปซื้อขายกระดานรายใหญ่ (Big lot) ภาคเช้าของหุ้นบริษัท สตาร์ ปิโตรเลียม รีไฟน์นิ่ง จำกัด (มหาชน) หรือ SPRC จำนวน 9 รายการ ปริมาณ 234,562,369 หุ้น มูลค่ารวม 3.71 พันล้านบาท ราคาเฉลี่ย 15.8 บาทต่อหุ้น ซึ่งเป็นราคาต่ำกว่ากระดานซื้อขาย
ขณะที่ราคาหุ้น SPRC ปิดตลาดเช้าอยู่ที่ 16.10 บาท ลบ ลบ 0.40 บาท หรือ 2.42% ราคาสูงสุดที่ 16.20 ราคาต่ำสุดที่ 15.90 มูลค่าซื้อขายที่ 4.17 พันล้านบาท
 
ทั้งนี้บิ๊กล็อตดังกล่าว เป็นการขายหุ้นทั้งหมดของบริษัท ปตท. จำกัด (มหาชน) หรือ PTT ซึ่งเป็นผู้ถือหุ้นใหญ่อันดับ 3 ถืออยู่ทั้งหมดจำนวน 234,562,369 หุ้น คิดเป็น 5.41% ของจำนวนหุ้นที่จำหน่ายได้แล้วทั้งหมดของ SPRC
โดย PTT เปิดเผยต่อตลาดหลักทรัพย์แห่งประเทศไทย (ตลท.) ว่า ตามที่คณะกรรมการบริษัทนัดพิเศษครั้งที่ 4/58 เมื่อวันที่ 9 พ.ย.58 มีมติอนุมัติให้ PTT จำหน่ายหุ้นสามัญของ SPRC ที่ PTT ถืออยู่ในการกระจายหุ้นให้กับประชาชนครั้งแรก (IPO) ของ SPRC ไม่ต่ำกว่า 30% ของจำนวนหุ้น SPRC ทั้งหมด โดยภายหลังจากการเสนอขายหุ้น SPRC ต่อประชาชน สัดส่วนการถือหุ้นของ PTT ใน SPRC ลดลงจาก 36% ของจำนวนหุ้นที่มีสิทธิออกเสียงทั้งหมด เหลือ 5.41%
ล่าสุดในวันนี้ (16 พ.ย.) PTT ได้จำหน่ายหุ้นสามัญของ SPRC ที่ถืออยู่ทั้งหมดจำนวน 234,562,369 หุ้น คิดเป็น 5.41% ของจำนวนหุ้นที่จำหน่ายได้แล้วทั้งหมดของ SPRC รวมเป็นมูลค่าการจำหน่ายทั้งสิ้น 3,706,085,430.20 บาท ผ่านตลาดหลักทรัพย์แห่งประเทศไทย
 
ทั้งนี้เมื่อคำนวณกำไรที่ PTT จะได้รับจากการขายหุ้น SPRC ในครั้งนี้ ซึ่ง PTT มีสัดส่วนการถือครองหุ้นก่อน SPRC จะเข้าซื้อขาย IPO ที่ราคา 9.00 บาท ดังนั้น จึงคิดต้นทุนขั้นต่ำจากราคา IPO ที่ 9.00 บาท คำนวณกับราคาหุ้นที่จำหน่ายในกระดานวันนี้ (16 พ.ย.60) 15.80 บาท จะเท่ากับว่า PTT มีกำไรอยู่ที่ 6.80 บาทต่อหุ้น ซึ่ง PTT ทำการขายหุ้นออกมาทั้งหมด จำนวน 234.56 ล้านหุ้น คิดเป็นกำไรที่จะได้รับจากการขายหุ้นทั้งหมด 1.60 พันล้านบาท